Day of the Tentacle

Historien

Day of the Tentacle begynner fem år etter hendelsene i Maniac Mansion. Av de sju spillbare figurene i det første spillet, returnerer bare Bernard Bernoulli, en stereotypisk nerd. Denne gangen er det Bernard som har hovedrollen, og han blir fulgt av sine to nye venner, Hoagie og Laverne, når de drar tilbake til villaen. En av Dr. Fred Edisons to skapninger, Lilla Tentakkel, har drukket radioaktivt avfall fra villaen og fått to korte armeaktige lemmer og fått en appetitt for å ta over verden. Bernard og hans venner planlegger å reise tilbake i tid med Dr. Freds Chron-o-John for å stoppe Lilla Tentakkel fra å drikke avfallet.
Uheldigvis brukte Dr. Fred en billig liksomdiamant i maskinen, og den svikter. Hoagie ender opp 200 år tilbake i fortiden (hvor han møter George Washington og Benjamin Franklin), Laverne 200 år inn i fremtiden (hvor Lilla Tentakkels drøm om å ta over verden har blitt sann), og Bernard ender opp i nåtiden. Bernard må deretter få tak i en ekte diamant slik at han kan bringe Hoagie og Laverne tilbake. Hoagie og Laverne må deretter koble sine tidsmaskiner til en strømkilde, noe som viser seg å være vanskelig. Spillet bruker de tre tidsperiodene effektivt, hvor løsningen på et problem i én periode kan finnes i en annen periode.
Day of the Tentacle inneholder også hele Maniac Mansion som et spill i spillet. En kan spille det ved å bruke Weird Eds datamaskin (i Macintosh-versjonen av spillet må man bruke datamaskinen fem ganger etter hverandre).
På flere steder i spillet må man gjøre noe i fortiden som så vil påvirke fremtiden for en av de andre figurene. For eksempel kan en støvsugerreklame puttes i forslagsboksen for den amerikanske grunnloven, og en klausul vil bli lagt til grunnloven som sier at alle amerikanere bør ha en støvsuger i kjelleren. Og i fremtiden, etter at støvsugerne har blitt oppfunnet, kan du finne en og bruke den.

Historiske personer

Et av de unike aspektene ved Day of the Tentacles' historie er at man har muligheten til å omgås viktige historiske personer fra kolonitidens Amerika, slik som George Washington, Thomas Jefferson, Benjamin Franklin, John Hancock og Betsy Ross. Disse personenes personlighetstrekk har blitt overdrevet for å gjøre det morsommere. Deres etterkommere (eller i det minste figurer som ser ut som dem) kan finnes i de andre tidsperiodene. Harold, som ser ut som en etterkommer av Washington, er med i en skjønnhetskonkurranse i fremtiden, organisert av tentaklene. Han er fremstilt som en homofil mann kledd i kvinneklær.
I en sekvens må Hoagie gi en eksploderende sigar til Washington, slik at han kan bytte ut sine berømte gebiss med plaprende morotenner. Han gir også en tegning av en tentakkel til Betsy Ross, som ender opp med å bruke den når hun skal sy USAs flagg.
Hoagie lurer Washington til å hugge ned kumquattreet ved å male dette rødt, slik at det ser ut som et kirsebærtre. Dette er tatt fra en myte som omhandler Washingtons ungdom.

Spilltype

Day of the Tentacle er et typisk pek-og-klikk, todimensjonalt eventyrspill. Det originale Maniac Mansion var det aller første spillet av denne typen. Spilleren styrer figurene ved å klikke på forskjellige steder på skjermen. Man kan så velge fra et sett med kommandoer hva man vil gjøre med de forskjellige objektene i spillets verden eller de som man har tatt med seg. Dette var det siste spillet laget med SCUMM som brukte det originalet brukergrensesnittet hvor nedre halvdel av skjermen ble brukt til kommandoene og objektene man har tatt med seg. Det neste spillet som brukte SCUMM, Sam & Max Hit the Road, hadde alle objektene man tok med seg i et separat vindu man kunne åpne, og man gikk gjennom kommandoene man kunne bruke ved å høyreklikke. Dette gjorde at man kunne bruke hele skjermen til grafikk. Spilleren kan velge mellom alle tre figurene når som helst etter et visst punkt i spillet. De kan også dele på det de plukker opp ved å sende det til hverandre ved hjelp av tidsmaskinene.
I Maniac Mansion kunne de spillbare figurene bli drept på forskjellige steder i spillet. LucasArts valgte en ny filosofi for sine eventyrspill rundt 1990, som sa at spilleren ikke skulle straffes for å utforske spillverdenen. Det første spillet laget med denne filosofien var The Secret of Monkey Island.

Trivia

Bernard dukker opp tre ganger i Sam & Max Hit the Road bak disken hos Snuckey's. Han ser litt forskjellig ut hver gang.

Oppfølgere

I mars 2016 kom 'Day of the Tentacle Remastered' som var en gjenutgivelse av det originale spillet, men med høyere oppløsning tilpasset moderne datamaskiner og spillkonsoller. Gjenutgivelsen har mulighet for å høre på skapernes kommentarer som lydspor.
Det tyske fan-prosjektet 'Return of the tentacle' hadde som mål å komme ut sommeren 2016, men det har ikke vært offentliggjort noen fremdrift etter at Remastered-utgaven kom ut.